Alþjóðakóði um öryggisstjórnun skipa og mengunarvarnir

Alþjóðakóði um öryggisstjórnun skipa og mengunarvarnir eða ISM-kóðinn (enska: International Management Code for the Safe Operation of Ships and for Pollution Prevention) er reglugerð sem er hluti af SOLAS-samþykktinni sem Alþjóðasiglingamálastofnunin hefur umsjón með. Reglugerðin fjallar um öruggan rekstur skipa, eftirlit með útgerðum og skipum, ábyrgðir og vottanir, gerð öryggisstefnu og umhverfisstefnu, öryggisáætlanir og framfylgd þeirra.

Nokkur stór og alvarleg sjóslys á 9. áratug 20. aldar, eins og þegar farþegaferjan Herald of Free Enterprise sökk 1987, strand olíuskipsins Exxon Valdez 1989, og bruninn um borð í Scandinavian Star 1990, urðu til þess að viðræður um nýja reglugerð til að forðast sjóslys voru teknar upp hjá Alþjóðasiglingamálastofnuninni. ISM-kóðinn varð hluti af SOLAS-samþykktinni árið 1993 og árið 1998 varð hann að skyldu fyrir öll stærri skip í millilandasiglingum. Ólíkt mörgum öðrum reglugerðum í SOLAS-samþykktinni er ISM-kóðinn almennt orðaður en vísar í aðrar alþjóðlegar reglugerðir fyrir nánari útfærslur.

 Tilvísanir 

Flokkur:Alþjóðasiglingamálastofnunin
Flokkur:Sjóöryggi